ສາລະວັນ ຝຶກອົບຮົມກ່ຽວກັບການທົດລອງນຳໃຊ້ປຶ້ມຄູ່ມືຄູ
ໜ່ວຍການສອນທີ 1-3 ໃຫ້ແກ່ຄູສອນຫ້ອງກຽມປະຖົມ ຕະໂອ້ຍ ແລະ ສາລະວັນ
ກອງປະຊຸມຝຶກອົບຮົມກ່ຽວກັບການທົດລອງການນຳໃຊ້ປຶ້ມຄູ່ມືຄູ ໜ່ວຍການສອນ 1-3 ໃຫ້ແກ່ຄູສອນຫ້ອງກຽມປະຖົມໃນ 2 ເມືອງຄື: ເມືອງຕະໂອ້ຍ ແລະ ເມືອງ ສາລະວັນ ເຊິ່ງໄດ້ໄຂຂຶ້ນໃນວັນທີ 1 ຕຸລາ 2018 ຜ່ານມາ ໂດຍພາຍໃຕ້ການເປັນປະທານຂອງທ່ານ ສົມຈິດ ເພັງສຸວັນນະວົງ ຮອງຫົວໜ້າພະແນກສຶກສາທິການ ແລະ ກິລາແຂວງ, ທ່ານ ນາງ ແສງມະນີ ສຸພັນທະລົງ ຮອງຜູ້ອຳນວຍການສູນພັດທະນາຫຼັກສູດສະຖາບັນຄົ້ນຄວ້າວິທະຍາສາດການສຶກສາ, ບັນດາທິມງານຄູຝຶກຈາກກະຊວງສຶກສາທິການ ແລະ ກິລາ, ວິຊາການຂັ້ນແຂວງຈາກພະແນກສຶກສາທິການ ແລະ ກິລາແຂວງ, ວິຊາການຈາກເມືອງຕະໂອ້ຍ ແລະ ເມືອງສາລະວັນ, ພ້ອມດ້ວຍຄູສອນຫ້ອງກຽມປະຖົມທັງສອງເມືອງເຂົ້າຮ່ວມ.
ໃນການຝຶກອົບຮົມຄັ້ງນີ້ຈຸດປະສົງເພື່ອຝຶກອົບຮົມຄູສອນກ່ຽວກັບການທົດລອງນຳໃຊ້ປຶ້ມຄູ່ມືຄູ ໜ່ວຍການສອນທີ 1-2-3 ໃຫ້ແກ່ຄູສອນຫ້ອງກຽມປະຖົມ ແລະ ການຈັດຕັ້ງປະຕິບັດແຜນງານຮ່ວມມືກັບສະຖາບັນຄົ້ນຄ້ວາວິທະຍາສາດການສຶກສາ, ກະຊວງສຶກສາທິການ ແລະ ກິລາຢູ່ 2 ເມືອງກ່ຽວກັບການສຶກສາກ່ອນໄວຮຽນເມືອງຕະໂອ້ຍ ແລະ ສາລະວັນ, ສຳລັບຫົວຂໍ້ທີ່ນັກສຳມະນາກອນຈະໄດ້ຮຽນຮູ້ໃນຄັ້ງນີ້ເປັນຕົ້ນແມ່ນ ໄດ້ນຳສະເໜີຄວາມເປັນມາ ແລະ ເນື້ອໃນຂອງການຝຶກອົບຮົມ, ປຶ້ມແບບຮຽນສຳລັບຫ້ອງກຽມປະຖົມ, ການນຳໃຊ້ສື່ການຮຽນ - ການສອນ, ແນະນຳໂຄງຮ່າງການແຕ່ງບົດສອນ, ການຈັດກິດຈະກຳການຮຽນ - ການສອນ, ການຕິດຕາມພັດທະນາການເດັກ, ການປະຕິບັດຕົວຈິງ ໂດຍການສ້າງແຜນການສອນປະຈຳປີ, ປະຈຳເດືອນ ແລະ ປະຈຳອາທິດ ເຊິ່ງໄດ້ແບ່ງຄູສອນອອກເປັນ 6 ກຸ່ມໃນການສົນທະນາແລກປ່ຽນບົດຮຽນຮ່ວມກັນທາງການການຮຽນ - ການສອນກໍ່ຄືການແຕ່ງບົດສອນຂອງແຕ່ລະຄົນ, ຈາກນັ້ນກໍ່ໃຫ້ຕ່າງໜ້າແຕ່ລະກຸ່ມຂຶ້ນຜ່ານບົດສອນໃນ 6 ກິດຈະກຳ ພ້ອມທັງຮ່ວມກັນປຶກສາຫາລືຄົ້ນຄວ້າບົດຮຽນໃນດ້ານການຮຽນ - ການສອນເພື່ອເປັນການພັດທະນາວຽກງານການສຶກສາໃຫ້ມີຄວາມເຂັ້ມແຂງ ແລະ ມີຄຸນນະພາບດີຂຶ້ນເລື້ອຍໆ.
ກອງປະຊຸມຝຶກອົບຮົມແມ່ນຈະໄດ້ດຳເນີນເປັນເວລາ 5 ວັນຈຶ່ງຈະສຳເລັດ.
ຂ່າວໂດຍ: ແຫຼງຄຳ ບຸດນາໂຄກ
ອັບໂຫຼດຂ່າວໂດຍ: ໂອເລ້ ສິງຂາວເພັດ